Na temelju članka 11. Stavka 2. Zakona o poticanju razvoja malog gospodarstva (NN br. 29/02, 63/07, 53/12, 56/13 i 121/16) i članka 61. Statuta Općine Vinodolske općine ( „Službene novine Primorsko-goranske županije“ broj 40/09., 15/13., 30/13. - pročišćeni tekst i 7/18.) i Programa mjera poticanja razvoja poduzetništva na području Vinodolske općine, načelnik Vinodolske općine raspisuje

**JAVNI POZIV**

**za podnošenje prijava za dodjelu nepovratnih subvencija iz Općeg programa mjera poticanja razvoja poduzetništva na području Vinodolske općine u 2018. godini**

**1) PREDMET JAVNOG POZIVA**

Predmet ovog Javnog poziva je dodjela nepovratnih subvencija iz Programa mjera poticanja razvoja poduzetništva na području Vinodolske općine kojim se provode mjere s ciljem jačanja konkurentnog nastupa poduzetnika na tržištu, boljeg informiranja u poduzetništvu, korištenje poduzetničke prostorne i komunikacijske infrastrukture, za realizaciju poduzetničkih poduhvata te podizanje razine poduzetničke kulture.

U cilju poticanja poduzetništva u 2018. godini dodijelit će se financijska sredstva za realizaciju sljedećih mjera:

* **Očuvanje i razvoj deficitarnih i proizvodnih obrtničkih djelatnosti (Mjera 1)**
* **Potpore za razvoj poduzetništva mladih i poduzetnika početnika (Mjera 2)**
* **Potpore za jačanje i razvoj ženskog poduzetništva (Mjera 3)**
* **Potpore za socijalno poduzetništvo (Mjera 4)**
* **Potpore poduzetnicima za korištenje sredstava iz fondova Europske unije (Mjera 5)**

Potpore iz ovog Javnog poziva smatraju se državnim potporama male vrijednosti i na njih se odnose sva pravila sadržana u Uredbi Komisije br. 1407/2013.

**2) KORISNICI SREDSTAVA**

Korisnici mjera iz ovog Programa mogu biti subjekti malog gospodarstva utvrđeni Zakonom o poticanju razvoja malog gospodarstva koji su u cijelosti u privatnom vlasništvu te koji posluju i ulažu na području Vinodolske općine .

**3) UVJETI DODJELE NEPOVRATNIH SUBVENCIJA**

Nepovratne subvencije se dodjeljuju za pokriće dijela troškova izvršenog ulaganja. Porez na dodanu vrijednost (u daljnjem tekstu: PDV) te sve zakonom regulirane pristojbe nisu prihvatljiv trošak. Troškovi se priznaju ako nastanu od 1. siječnja 2018. g., odnosno u razdoblju trajanja Javnog poziva za dodjelu nepovratnih subvencija iz Općeg programa mjera poticanja razvoja poduzetništva na području Vinodolske općine za 2018. g.

Ako je gospodarski subjekt već koristio potpore za učinjene troškove za koje traži potporu po ovom Javnom pozivu, neovisno o tijelu koje je odobrilo potporu, iznos potpore koja se dodjeljuje po ovom Javnom pozivu i prethodno dodijeljene potpore za taj trošak ne mogu prelaziti ukupan iznos troškova koje je imao gospodarski subjekt. Također, gospodarski subjekt ne može ostvariti potporu za iste troškove koje je dobio iz drugih izvora.

Ukoliko korisnik mjere stekne pravo na subvenciju u trenutku u kojem po ovom Javnom pozivu preostane manji iznos sredstava od pripadajućeg iznosa subvencija, korisniku će se dodijeliti potpora u visini preostalog iznosa.

Nepovratne subvencije se neće dodijeliti gospodarskim subjektima:

* nad kojima je otvoren stečajni postupak ili predstečajna nagodba, koji se nalazi u postupku likvidacije te onima koji su obustavili poslovnu djelatnost
* koji imaju dospjeli dug s osnova poreza i doprinosa
* koji imaju dospjeli, nepodmireni dug s bilo koje osnove prema Vinodolskoj općini
* koji imaju dospjele obveze na ime isplate plaće prema zaposlenicima.

Nepovratne subvencije dodjeljuju se prema uvjetima određenima za provedbu određene mjere kako slijedi:

* **Očuvanje i razvoj deficitarnih i proizvodnih obrtničkih djelatnosti (Mjera 1)**

Nepovratne subvencije dodjeljuju se mikro, malim i srednjim trgovačkim društvima koja su u vlasništvu fizičkih osoba i obavljaju djelatnost na obrtnički način, obrti i djelatnosti slobodnih zanimanja, osobe koje imaju registriranu kućnu radinost. Nepovratne subvencije dodijeliti će se poduzetnicima koji obavljaju deficitarne i proizvodne obrtničke djelatnosti (krojači, postolari, stolari, bravari, limari, tokari) na području Vinodolske općine.

Nepovratne subvencije dodjeljuju se u maksimalnom iznosu od 5.000,00 kuna za nabavku alata i opreme potrebne za unaprijeđenje proizvodnog procesa.

Zahtjevi se podnose na Obrascu 1 uz koji je potrebno priložiti:

-presliku rješenja o upisu u odgovarajući registar upisa ili izvadak iz nadležnog registra

-GFI 2016./2017. ili  prijava poreza na dohodak 2016./2017.

-preslika izvoda žiro-računa kojom se dokazuje izvršeno plaćanje (ponude)

-potvrdu Porezne uprave o stanju duga (ne starija od 30 dana od dana podnošenja zahtjeva) iz koje je razvidno da nema duga s osnove poreza i doprinosa za mirovinsko i zdravstveno osiguranje

-izjavu o korištenim potporama male vrijednosti (Obrazac 2)

* **Potpore za razvoj poduzetništva mladih i poduzetnika početnika (Mjera 2)**

Vinodolska općina dodjeljuje nepovratne subvencije mladim poduzetnicima te poduzetnicima početnicima odnosno mikro, malim i srednjim trgovačkim društvima, zadrugama, ustanovama, obrtima i djelatnostima slobodnih zanimanja u većinskom vlasništvu mladih do 30 godina, odnosno u vlasništvu početnika koji prvi put osniva tvrtku ili posluje do dvije godine.

Nepovratne subvencije dodjeljuju se mladim poduzetnicima i poduzetnicima početnicima za izradu web stranice, izradu poslovnog plana, izradu promotivnog materijala, sredstva za otvaranje obrta/trgovačkog društva (troškovi koji nastaju prilikom registracije poslovnog subjekta), najamnina za poslovni prostor, troškovi čuvanja djece, nabavka opreme za obavljanje djelatnosti, informatičke opreme i sl.

Potpora se ne može ostvariti za troškove obrta ili trgovačkog društva koji su sufinancirani od strane Hrvatskog zavoda za zapošljavanje (HZZ-a).

Iznos nepovratnih sredstava je 50% nastalih troškova, a maksimalno 10.000,00 kn  po zahtjevu.

Zahtjevi se podnose na Obrascu 1 uz koji je potrebno priložiti:

-presliku rješenja o upisu u odgovarajući registar upisa ili izvadak iz nadležnog registra

-GFI 2016./2017. ili  prijava poreza na dohodak 2016./2017.

-presliku računa troškova te preslika izvoda žiro-računa kojima se dokazuje izvršeno plaćanje(ponuda)

-preslika osobne iskaznice

-potvrdu Porezne uprave o stanju duga (ne starija od 30 dana od dana podnošenja zahtjeva) iz koje je razvidno da nema duga s osnove poreza i doprinosa za mirovinsko i zdravstveno osiguranje

-kopija prijave i rješenje za subvenciju za samozapošljavanje od strane HZZ ukoliko je tražena i odobrena za osnivanje obrta ili poduzeća

-izjava o korištenim potporama male vrijednosti (Obrazac 2)

* **Potpore za jačanje i razvoj ženskog poduzetništva (Mjera 3)**

Nepovratne subvencije se dodjeljuju ženama poduzetnicama na području Vinodolske općine troškove za ulaganja u projekte ženskog poduzetništva sa svrhom unaprjeđenja poslovanja: nabavka opreme, sufinanciranje troškova čuvanja djece poduzetnicama, financiranje troškova doškolovanja /prekvalifikacije, sufinanciranje izrade poslovnog plana i konzultantske usluge za odobrenje kredita, sufinanciranje izrade promidžbenog materijala, izrada web stranice.

Iznos nepovratnih sredstava je maksimalno do 10.000,00 kn  po zahtjevu.

Zahtjevi se podnose na Obrascu 1. uz koji je potrebno priložiti:

-rješenje o upisu u odgovarajući registar upisa

-ponuda/predračun/računi za plaćene troškove za ulaganja nakon 1. siječnja 2018. godine

-GFI 2016./2017. ili  prijava poreza na dohodak 2016./2017.

-potvrda Porezne uprave o stanju duga (ne starija od 30 dana od dana podnošenja zahtjeva) iz koje je razvidno da nema duga s osnova poreza i doprinosa za mirovinsko i zdravstveno osiguranje

-izjava i izvješće o primljenim državnim potporama (Obrazac 2)

* **Potpore za socijalno poduzetništvo (Mjera 4)**

Nepovratne subvencije dodjeljuju se mikro, malim i srednjim trgovačkim društvima, zadrugama, ustanovama, obrtima, djelatnostima slobodnih zanimanja u vlasništvu osoba s invaliditetom/osoba s umanjenom radnim sposobnošću/žrtva nasilja u obitelji/roditelja ili skrbnika djece s teškoćama u razvoju te onima koji zapošljavaju ili planiraju zaposliti osobe s invaliditetom/osobe s umanjenom radnom sposobnošću/žrtve nasilja u obitelji/roditelje ili skrbnike djece s teškoćama u razvoju.

Nepovratne subvencije dodjeljuju se izradu poslovnog plana i konzultantskih usluga za odobravanje kredita, troškova osnivanja obrta/trgovačkog društva/udruge/ustanove, izradu web stranice, sufinanciranje troškova najma poslovnog prostora, sufinanciranje izrade promidžbenog materijala gospodarskim subjektima čiji su osnivači odnosno vlasnici osobe s invaliditetom, osobe s umanjenom radnom sposobnošću, žrtve nasilja u obitelji, te roditelji ili skrbnici djece s teškoćama u razvoju, te onima koji namjeravaju zaposliti osobe sa invaliditetom i umanjenom radnom sposobnošću.

Iznos nepovratnih sredstava je maksimalno do 7.000,00 kn  po zahtijevu.

Korisnik sredstava koji koristi sredstva za zapošljavanje obvezan je zadržati isti broj zaposlenih osoba najmanje12 mjeseci od dana predaje zahtjeva za dodjelu poticaja po ovom Programu. U slučaju da dođe do raskida radnog odnosa novozaposlene osobe ili nekog drugog zaposlenika kod korisnika sredstava, unutar roka od 12 mjeseci od dana predaje zahtjeva za dodjelu poticaja, korisnik sredstava obvezan je Vinodolskoj općini vratiti isplaćena sredstva po osnovi ovog poticaja.

Zahtjevi se podnose na Obrascu 1 uz koji je potrebno priložiti:

-presliku rješenja o upisu u odgovarajući registar upisa ili izvadak iz nadležnog registra

-GFI 2016./2017. ili  prijava poreza na dohodak 2016./2017.

-presliku računa troškova te preslika izvoda žiro-računa kojima se dokazuje izvršeno plaćanje(ponuda)

-preslika osobne iskaznice

-potvrdu Porezne uprave o stanju duga (ne starija od 30 dana od dana podnošenja zahtjeva) iz koje je razvidno da nema duga s osnove poreza i doprinosa za mirovinsko i zdravstveno osiguranje

-kopija prijave i rješenje za subvenciju za samozapošljavanje od strane HZZ ukoliko je tražena i odobrena za osnivanje obrta ili poduzeća

-dokaz o utvrđivanju invaliditeta, umanjene radne sposobnosti, žrtve nasilja u obitelji ili skrbništva nad djecom s teškoćama u razvoju

- bjanko zadužnica kao instrument osiguranja za slučaj raskida ugovora o radu sa novozaposlenim prije isteka roka.

-ugovor o radu

-izjava o korištenim potporama male vrijednosti (Obrazac 2)

* **Potpore poduzetnicima za korištenje sredstava iz fondova Europske unije (Mjera 5)**

Vinodolska općina nepovratna sredstva dodjeljuje svim gospodarskim subjektima koji su u privatnom vlasništvu, sa sjedištem odnosno prebivalištem na području Vinodolske općine. Nepovratna sredstva dodjeljuju se za sufinanciranje troškova pripreme i kandidiranja projektnih prijedloga za prijavu na natječaje fondova Europske unije.

Potpora se može dodijeliti za troškove izrade projektnih prijedloga i popunjavanje prijavnih obrazaca, te za izradu poslovnih planova, investicijskih studija, kao i ostale dokumentacije potrebne za kandidiranje na natječaje Europske unije.

Subvencija iznosi maksimalno do 50% troška pripreme i kandidiranja, odnosno maksimalno 7.000,00 kn po korisniku.

Zahtjevi se podnose na Obrascu 1 uz koji je potrebno priložiti:

-presliku rješenja o upisu u odgovarajući registar upisa ili izvadak iz nadležnog registra

-GFI 2016./2017. ili  prijava poreza na dohodak 2016./2017.

-presliku računa troškova savjetodavnih usluga pri izradi projektne prijave te preslika izvoda žiro-računa kojima se dokazuje izvršeno plaćanje

-potvrdu prijave projekta na natječaj za korištenje sredstava Europske unije

-potvrdu Porezne uprave o stanju duga (ne starija od 30 dana od dana podnošenja zahtjeva) iz koje je razvidno da nema duga s osnove poreza i doprinosa za mirovinsko i zdravstveno osiguranje

-izjavu o korištenim potporama male vrijednosti(Obrazac 2)

**4) PODNOŠENJE ZAHTJEVA**

Zahtjev za dodjelu nepovratnih subvencija iz Općeg programa mjera poticanja razvoja poduzetništva na području Vinodolske općine za 2018. godinu, podnose se Poduzetničkom centru „Vinodol“ d.o.o. na obrascu prijave. Uz zahtjev za dodjelu nepovratnih subvencija, podnositelj zahtjeva prilaže dokumentaciju naznačenu u ovom Javnom pozivu. Na osnovi provedenog Javnog poziva, Povjerenstvo Vinodolske općine na prijedlog Poduzetničkog centra „Vinodol“ d.o.o. dodjeljuje nepovratne subvencije.

Zahtjev se može predati poštom ili neposredno u Poduzetnički centar „Vinodol“d.o.o. , Trg Vinodolskog zakona 1, 51250 Novi Vinodolski s naznakom **„ -zahtjev za dodjelu nepovratne subvencije iz Općeg programa mjera poticanja razvoja poduzetništva na području Vinodolske općine“kao i na adresu Vinodolske općine, Bribir 34, 51253 Bribir.**

Obrazac za prijavu na Javni poziv te obrazac Izjave o korištenim državnim potporama male vrijednosti, podnositelj zahtjeva može podići u Poduzetničkom centru „Vinodol“ d.o.o. na adresi Trg Ivana Mažuranića 1 ili na stranicama [www.pc-vinodol.com](http://www.pc-vinodol.com/) te u Info punktu Poduzetničkog centra „Vinodol“ d.o.o. na adresi Bribir 1, 51253 Bribir.

**5) OSTALE ODREDBE**

Po ovom Javnom pozivu moguće je podnijeti prijavu za više mjera, ali na jednu mjeru moguće se prijaviti samo jednom tijekom godine.

Dokumente zahtijevane po Javnom pozivu moguće je dostaviti u preslikama. U slučaju nepotpunog zahtjeva, Poduzetnički centar „Vinodol“ d.o.o. upućuje podnositelju zahtjev za dopunu istog. Podnositelj je dužan dopuniti zahtjev u roku 8 dana od primitka zahtjeva za dopunu.

Zahtjevi se rješavaju redom zaprimanja potpunog zahtjeva prema uvjetima ovog Javnog poziva.

Povjerenstvo Vinodolske općine nakon provjere dostavljene dokumentacije donosi Zaključak o dodjeli nepovratne subvencije u kojem se navodi iznos i namjena subvencije. Po donošenju Zaključka, Poduzetnički centar „Vinodol“ d.o.o. obavještava korisnika o iznosu odobrenog sufinanciranja i načinu ostvarenja novčanih sredstava.

Načelnik Vinodolske općine donosi odluku o dodjeli sredstava iz ovog Programa na prijedlog Povjerenstva za odabir poduzetničkih projekata Vinodolske općine.

Odobrena novčana sredstva doznačuju se na žiro-račun korisnika općinske subvencije odnosno podnositelja zahtjeva.

Pravo na potporu ne može ostvariti pravna ili fizička osoba za koju se u postupku obrade podnesenog zahtjeva utvrdi da Vinodolskoj općini duguje dospjelu obvezu na ime komunalne naknade ili drugu dospjelu obvezu.

Rok za podnošenje zahtjeva je 15 dana od dana objave Javnog poziva odnosno do iskorištenja sredstava koja su osigurana u Proračunu Vinodolske općine za 2018. godinu. Zahtjevi se obrađuju prema redosljedu podnesene potpune prijave prema uvjetima iz ovog Javnog poziva.

Sve dodatne informacije vezane za uvjete, kriterije i postupak dodjele nepovratnih subvencija mogu se dobiti u Poduzetničkom centru „Vinodol“ d.o.o. na broj telefona 051/791-101 ili na mail adresi  poduzetni.vinodol@gmail.com